Վալենսահայության սեղանին ևս մեկ հայատառ գիրք ավելացավ: Բանաստեղծությունների մի ժողովածու, որն ընդգրկում է բավականին մեծ աշխարհագրություն՝ հեղինակի ծննդավայր Հրազդան քաղաքից ճամփորդելով հայրենի բազմաթիվ քաղաքներով, հասնելով Եվրոպա և կրկին վերադառնալով «արևաողող Հայաստան»: Այս սահմաններ չճանաչող ճամփորդության ընթացքում գիրքն իր առաջին «հանգիստն առավ» Մոսկվայում, որտեղ բարերար Մարտիկ Գասպարյանի անմեկին հովանավորությամբ լույս տեսավ ժողովածուի 1000 օրինակ: Ի վերջո «Փնտրտուքների ճանապարհին» բանաստեղծությունների ժողովածուն իր վերջին (և նաև՝ առաջին) հանգրվանն առավ Իսպանիայի Վալենսիա քաղաքում, որտեղ բնակվում է հեղինակը՝ Արարատ Ղուկասյանը և որտեղ տեղի ունեցավ նրա առաջին գրքի առաջին շնորհանդեսը: